

**Žodžių skaitymas**

**VYKDYMO INSTRUKCIJA**

Vertinimas. Mokinio individualiai.

Laikas. 1 minutė vienam mokiniui.

Reikalinga medžiaga:

* užduoties lapas su skaitomais žodžiais (mokiniui);
* žodžių skaitymo vertinimo lapas (mokytojui);
* mokinio pažangos stebėsenos lapas (bendras visoms užduotims).

Vertinimo eiga:

* mokytoja paaiškina mokiniui, kaip atlikti užduotį. Visą informaciją galima pakartoti iki **trijų** kartų;
* skaitydamas mokinys gali naudotis liniuote ar ją atstojančiu popieriaus lapu; mokytojas savo nuožiūra gali uždengti pateikto žodžių sąrašo dalį.
* mokytoja mokinio rezultatus fiksuoja žodžių skaitymo vertinimo lape, pabraukdama neperskaitytus / su trikdžiais perskaitytus žodžius, žymėdama perskaitytų žodžių ribą,
* po užduoties atlikimo mokytoja užbaigia vertinimą, peržvelgdama visus perskaitytus žodžius: suskaičiuoja perskaitytus žodžius, mokinio pažangos stebėsenos lape pažymi jų skaičių, komentarų skiltyje įrašo tik mokiniui būdingas klaidas pagal žemiau pateiktus kriterijus.

**Žodžių skaitymo vertinimo kriterijai**

|  |
| --- |
| Vienskiemenių žodžių skaitymas |
| Atvirų skiemenų žodžių skaitymas |
| Žodžių su e/ė skaitymas |
| Žodžių su ilgaisiais/trumpaisiais balsiais skaitymas |
| Žodžių su nosinėmis raidėmis skaitymas |
| Žodžių su dvibalsiais skaitymas |
| Žodžių su priebalsių samplaika skaitymas |
| Žodžių su minkštumo ženklu prieš balsį/dvibalsį skaitymas |
| Žodžių su -dz-/ -dž-/ch skaitymas |

PRADŽIA

*Parodysiu tau žodžius, kuriuos turėsi perskaityti. Kai kurie žodžiai yra lengvesni, kiti šiek tiek sudėtingesni. Pasistenk perskaityti kuo daugiau žodžių. Jeigu tau nepavyks perskaityti kurio nors žodžio, gali bandyti jį perskaityti dar du kartus. Jeigu ir vėl nepavyks, praleisk jį ir skaityk toliau. Kai parodysiu tau žodžius, skaityk juos iš eilės: pradžioje pirmoje eilutėje, paskui antroje ir taip iš eilės toliau.*

*Ar prieš pradedant turi klausimų?*

Jeigu mokinys turi klausimų, mokytoja į juos atsako. Jeigu mokiniui nepavyksta perskaityti žodžio iš trijų kartų, mokytoja pasako: *Skaityk kitą žodį.*



**SAKINIŲ IR TEKSTO SKAITYMO TECHNIKA**

**VYKDYMO INSTRUKCIJA**

Vertinimas. Kiekvieno mokinio individualiai.

Laikas. Neribotas vienam mokiniui; jis skaito sakinius / tekstą, kol suklysta ir, pabandęs skaityti iš naujo, pasitaisydamas 3 kartus, to padaryti nebegali.

Reikalinga medžiaga:

* užduoties lapas su sakinių komplektu (mokiniui);
* užduoties lapas su parinktu skaitymo technikos teksto variantu (mokiniui);
* sakinių ir teksto skaitymo technikos vertinimo lapas (skirta mokytojui);
* mokinio pažangos stebėsenos lapas (bendras visoms užduotims).

Vertinimo eiga:

* pirmiausia mokiniui skaityti pateikiamas sakinių komplektas, nuo jo skaitymo rezultato priklauso, kurio lygio – patenkinamo, pagrindinio, aukštesniojo – tekstas mokiniui bus pateikiamas;
* mokytoja paaiškina mokiniui, kaip atlikti užduotį. Visą informaciją galima pakartoti iki **trijų** kartų;
* mokytoja mokinio rezultatus fiksuoja sakinių ir teksto skaitymo technikos vertinimo lape, kuriame iš karto fiksuoja mokinio sakinių / teksto skaitymo rezultatus, kiekvienoje grupėje (mokėjimas skaityti; skaitymo sklandumas; skaitymo raiška) pasirinkdama vieną kriterijų, geriausiai atitinkantį mokinio gebėjimą, ir pažymėdama jį ženklu (+);
* po užduoties atlikimo mokytoja užbaigia vertinimą, peržvelgdama visas sakinių ir teksto skaitymo technikos gebėjimų grupes ir susieja mokinio skaitymo technikos rezultatus su teksto suvokimo užduoties, kurią atliks mokinys, lygiu.

PRADŽIA

*Parodysiu tau sakinių komplektą. Kai kurie sakiniai yra lengvesni, kiti šiek tiek sudėtingesni. Pasistenk perskaityti visus sakinius. Stenkis taisyklingai ir aiškiai tarti garsus, skaityk sklandžiai ir su intonacija. Atkreipk dėmesį į ženklus sakinio gale. Jeigu suklysi, stenkis pasitaisyti ir skaityti toliau. Perskaitęs sakinius, skaitysi nedidelį tekstuką.*

*Ar turi klausimų?*

*Dabar parodysiu tau tekstą, kurį pirmiausiai perskaitysi tyliai, o paskui skaitysi garsiai. Kai kurie žodžiai tekste yra lengvesni, kiti šiek tiek sudėtingesni. Pasistenk perskaityti visą tekstą. Stenkis taisyklingai ir aiškiai tarti garsus, skaityk sklandžiai ir su intonacija. Atkreipk dėmesį į ženklus sakinio gale. Jeigu suklysi, stenkis pasitaisyti ir skaityti toliau.*

*Ar turi klausimų?*

Jeigu mokinys turi klausimų, mokytoja į juos atsako. Tuomet mokytoja pateikia mokiniui sakinių / teksto lapą.

Jeigu mokiniui perskaičius tekstą pirmą kartą kyla klausimų, mokytoja į juos atsako. Po to mokinys skaito tekstą garsiai. Jeigu mokiniui nepavyksta perskaityti žodžio, junginio iš trijų kartų, mokytoja pasako: *Skaityk toliau.*



**VERTINIMO INSTRUKCIJA**

**SAKINIŲ / TEKSTO SKAITYMO TECHNIKA**

Kiekvienoje grupėje **(skaitymo sklandumas, žodžių tarimas, atsižvelgimas į skyrybos ženklus, intonacijos parinkimas)** pasirinkite vieną kriterijų, kuris geriausiai atitinka mokinio gebėjimą skaitant sakinius (S) ir tekstus (T) ir pažymėkite jį ženklu (+).

Pabraukdami pažymėkite informaciją:

*Skaitomo teksto lygis:* **patenkinamas, pagrindinis, aukštesnysis**

|  |  |  |  |  |
| --- | --- | --- | --- | --- |
| **Mokėjimas skaityti** | **L** | **Vertinimo kriterijai** | **S** | **T** |
| A | Sklandžiai skaito sakinį / tekstą. |  |  |
| PG | Skaito dviejų-trijų žodžių junginiais, kartais sklandžiai perskaito visą mintį. Gali sustoti skaitydamas sunkiau skaitomą žodį, skaityti pažodžiui. |  |  |
| PT | Skaito žodžiais, kartais skiemenuodamas, kai kuriuos žodžius perskaito neteisingai. |  |  |
| SL | Skaito skiemenuodamas. Daugelį žodžių perskaito neteisingai. |  |  |
| **Skaitymo sklandumas** | A | Pagal žodžių tarimą galima numanyti, kad mokinys suvokia skaitomų žodžių prasmę. Tinkamai kirčiuoja žodžius, kirčiuotas skiemuo aiškiai girdimas. |  |  |
| PG | Taisyklingai skaito žodžius, jaučia atskirų žodžių ribas. Gali padaryti 1-2 klaidas tardamas kirčiuotą skiemenį. |  |  |
| PT | Skaitydamas žodžius kartais juos skiemenuoja. Keletą žodžių gali skaityti vieną žodį po kito jų neatskirdamas. Dėl to neaiškus kirčiuotas skiemuo. |  |  |
| SL | Skaito žodžius skiemenuodamas vieną po kito, jų neatskirdamas. Dėl to neaiškus kirčiuotas skiemuo. Skaitomą sakinį /tekstą suprasti sunku. |  |  |
| **Skaitymo raiška** | A | Skaito sakinį / tekstą atsižvelgdamas į skyrybos ženklus. Skaitydamas nuspėja nuotaiką, prasmę ir pritaiko tinkamą intonaciją. Sakinio gale nuleidžia balsą ir daro pauzę. Stabteli po kablelio. Pasirenka tinkamą intonaciją skaitydamas sakinius su klaustuku ir šauktuku. |  |  |
| PG | Daugelį sakinių skaito atsižvelgdamas į sakinio skyrybos ženklus. Stengiasi suprasti nuotaiką, prasmę ir pritaikyti tinkamą intonaciją, tačiau gali būti klaidų. Gali stabteli sakinyje po kablelio. Skaito tinkamai intonuodamas sakinius su klaustuku ir/arba šauktuku, tačiau gali pasitaikyti klaidų. |  |  |
| PT | Gali perskaityti 1-2 sakinius atsižvelgdamas į sakinio skyrybos ženklus. Kartais skaito atsižvelgdamas į sakinio skyrybos ženklus, tinkamai intonuodamas sakinius su klaustuku ir/arba šauktuku. |  |  |
| SL | Skaito neatsižvelgdamas į sakinio skyrybos ženklus neintonuodamas. |  |  |

**Pastaba. Teksto suvokimo užduoties, kurią mokinys atliks, lygis priklauso nuo sakinių ir teksto skaitymo technikos rezultato. Jis apibendrinamas atsižvelgiant į visus lentelėje pateiktų kriterijų rezultatus. Išimtinais atvejais mokytojas, atsižvelgdamas į individualius mokinio skaitymo – technikos ir teksto suvokimo – gebėjimus, gali mokiniui parinkti jam tinkamo lygio teksto suvokimo testą. Tokiu atveju mokytojas savo sprendimą fiksuoja ir argumentuoja mokinio skaitymo pažangos stebėsenos lentelėje.**